คลังเผยปีงบ 59เก็บรายได้สูงกว่าเป้า6.3หมื่นลบ.
ผู้อำนวยการสำนักงานเศรษฐกิจการคลัง เผยปีงบ 59 จัดเก็บรายได้รัฐสูงกว่าเป้า 6.3 หมื่นล้านบาท
19 ต.ค. 2559

ผู้อำนวยการสำนักงานเศรษฐกิจการคลัง เผยปีงบ 59 จัดเก็บรายได้รัฐสูงกว่าเป้า 6.3 หมื่นล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) การจัดเก็บรายได้รัฐบาลสุทธิปีงบประมาณ 2559 จัดเก็บได้ 2.39 ล้านล้านบาท สูงกว่าเป้าหมาย 6.35 หมื่นล้านบาท หรือ 2.7%  และยังสูงกว่าช่วงเดียวกันปีที่แล้ว 1.8 แสนล้านบาท หรือ 8.1%
ทั้งนี้ สาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 900 และ 1800 MHz (4G) 5.62 หมื่นล้านบาท
นอกจากนี้ การนำส่งรายได้ของรัฐวิสาหกิจสูงกว่าประมาณการ 1.37 หมื่นล้านบาท หรือ 11.4% การจัดเก็บภาษีน้ำมันสูงกว่าประมาณการ 1.16 หมื่นล้านบาท ภาษีสรรพสามิตรถยนต์สูงกว่า 7,264 ล้านบาท และภาษีเงินได้บุคคลธรรมดา 5,831 ล้านบาท
นายกฤษฎาฯ กล่าวว่า จากการฟื้นตัวอย่างต่อเนื่องของเศรษฐกิจ ประกอบกับความพยายามในการบริหารจัดการการจัดเก็บรายได้ของกระทรวงการคลัง ส่งผลให้การจัดเก็บรายได้รัฐบาลสุทธิปีงบประมาณ 2559 สูงกว่าประมาณการที่รวมงบประมาณรายจ่ายเพิ่มเติม ซึ่งเป็นปัจจัยที่ช่วยเสริมสร้างสภาพคล่องและสนับสนุนให้ฐานะการคลังของประเทศมีความเข้มแข็งเอื้อต่อการดำเนินนโยบายเพื่อสนับสนุนการขยายตัวของระบบเศรษฐกิจในปีงบประมาณถัดไป